Per-Mathias Høgmo

Per-Mathias Høgmo (født 1. desember 1959) er en norsk tidligere fotballspiller og trener fra Gratangen kommune. Han er fra 2021 hovedtrener for den svenske klubben BK Häcken.Han har vært spiller og trener for en rekke lag i Sverige og Norge, blant annet Tromsø IL, Moss Fotballklubb, Rosenborg Ballklub, det norske kvinnelandslaget, og det norske herrelandslaget, samt flere aldersbestemte landslag, blant dem U21-landslaget for menn. Han er den eneste treneren som har trent både det norske dame- og herrelandslaget i fotball. 
Han trente det norske kvinnelandslaget som tok gull under OL i Sydney i 2000.


== Karriere som spiller ==
Per-Mathias Høgmo var spiss på 1980-tallet da TIL spilte seg opp i norsk eliteserien for første gang. Han kom til klubben i 1983 i en overgang til Tromsø Idrettslag sammen med Tore Rismo. Overgangssummen var tilsammen 25 000 kroner, 20 000,- for Høgmo og 5 000,- for Rismo. Med trenere som Torkild Brakstad og Tommy Svensson oppnådde laget sølv og bronse i serien, samt å bli cupmester i 1986.
Høgmo var profesjonell i IFK Norrköping i Allsvenskan en kort periode midt på 1980-tallet etter å ha blitt solgt fra Tromsø Idrettslag for 100 000 kroner, men vendte tilbake til samme klubb midt i 1986-sesongen. Høgmo spilte 95 seriekamper og 26 cupkamper for TIL og laget til sammen 32 mål.Han debuterte for TIL 2. august 1981 mot Sunndal og spilte sin siste kamp for laget mot Moss 25. mai 1989. 
Som spiller har Høgmo cup-gull med Tromsø IL etter seieren over Lillestrøm Sportsklubb i 1986. Han spilte én A-landskamp, og fire G19-kamper for Norge.
Etter å ha sagt seg ferdig på øverste nivå, spilte Høgmo ferdig 1989-sesongen som spillende trener for moderklubben Gratangen.


== Karriere som trener ==
I perioden 1997-2000 ledet han det norske kvinnelandslaget i fotball. Hans høydepunkt som landslagssjef kom i 2000, da han ledet Norge til OL-gull, etter at USA ble slått i finalen.  
Han ble ansatt som hovedtrener for Rosenborg Ballklub i august 2005, med kontrakt frem til 1. januar 2008, men trakk seg fra jobben 31. oktober 2006 med bakgrunn i at han ville «gjøre noe annet». Dette kom i en tid hvor Høgmo ikke hadde trent klubben i en periode, etter at han sommeren 2006 ble sykmeldt. Han hadde derfor permisjon fra jobben da Rosenborg sikret seriemesterskapet høsten 2006. 
Før han overtok Rosenborg jobbet Høgmo som ekspertkommentator i NRKs fotballmagasin 4-4-2. 
Høgmo var ansatt som toppfotballsjef i Norges Fotballforbund mellom desember 2006 og desember 2008.I januar 2009 overtok han Tromsø IL. Han skrev under en 2-årskontrakt og tok dermed fatt som trener for klubben for tredje gang i karrieren. Høgmo varslet sommeren 2012 at han kom til å slutte etter sesongslutt. 
Han startet i 2010 arbeidet med en doktorgrad i prestasjonskultur ved Universitetet i Tromsø. Den var planlagt ferdigstilt i 2016. Han gikk inn i 2013 som fulltidsstudent. 15. mai 2013 offentliggjorde Høgmo at han tok over som trener for svenske Djurgården.
27. september 2013 ble Høgmo ansatt som ny landslagssjef for Norges herrelandslag i fotball.11. oktober 2013 debuterte Høgmo som landslagssjef i 3-0-tapet borte mot Slovenia i kvalifiseringen til VM i Brasil 2014. Etter 10 seire, 7 uavgjorte og 18 tap, sluttet han som landslagstrener i november 2016.1. desember 2017 ble han ansatt som ny hovedtrener for Fredrikstad Fotballklubb.Sommeren 2021 ble han hovedtrener for BK Häcken i Allsvenskan i Sverige.I 2022 vant Häcken og Høgmo Allsvenskan i Sverige.


== Karriereoversikt ==


== Meritter ==
Opprykk til eliteserien med Moss FK i 1995.
Ledet kvinnelandslaget til 4.-plass i VM i 1999, og OL-gull i 2000.
Førte Tromsø til Royal League i 2004 (4.-plass i eliteserien).
Førte Rosenborg til gruppespillet i Mesterligaen 2005/2006.
Allsvenskan-mester i 2022 med BK Häcken.


== Referanser ==


== Eksterne lenker ==
(en) Per-Mathias Høgmo – kategori av bilder, video eller lyd på Commons 
(en) Per-Mathias Høgmo på Internet Movie Database 
(en) Per-Mathias Høgmo – Olympedia 
(en) Per-Mathias Høgmo – FIFA 
(en) Per-Mathias Høgmo – Transfermarkt 
(en) Per-Mathias Høgmo – Transfermarkt (manager) 
(en) Per-Mathias Høgmo – national-football-teams.com 
(en) Per-Mathias Høgmo – WorldFootball.net 
(en) Per-Mathias Høgmo – FootballDatabase.eu 
(en) Per-Mathias Høgmo – EU-Football.info 
(no) Per-Mathias Høgmo – Norges Fotballforbund 
(en) Per-Mathias Høgmo – SpeedSkatingNews.info